তাজিংডং

তাজিংডং বা বিজয় হলো বাংলাদেশের সরকারিভাবে স্বীকৃত সর্বোচ্চ পর্বতশৃঙ্গ এবং একটি পর্যটনস্থল। এটি বাংলাদেশের দক্ষিণ-পূর্বাঞ্চলীয় বান্দরবান জেলার থানচি উপজেলার সাইচল পর্বতসারিতে অবস্থিত। সরকারি হিসাবে তাজিংডং পর্বতের উচ্চতা  হলেও এর প্রকৃত উচ্চতা নিয়ে মতভেদ রয়েছে। বর্তমানে বেসরকারিভাবে সাকা হাফংকে বাংলাদেশের সর্বোচ্চ পর্বতশৃঙ্গ দাবি করা হয়। তবে এটি এখনও সরকারিভাবে স্বীকৃত নয়। বাংলাদেশে পর্যটন ও ট্রেকিংয়ের জন্য তাজিংডং একটি জনপ্রিয় স্থান হিসেবে বিবেচিত হয়।

ভৌগোলিক অবস্থান 
তাজিংডং বাংলাদেশের বান্দরবান জেলার থানচি উপজেলার সদর ইউনিয়নে সাইচল পর্বতসারিতে অবস্থিত। এটি বান্দরবান সদর থেকে ৫০ কিলোমিটার, রুমা উপজেলা সদর থেকে ৩৪ কিলোমিটার এবং থানচি উপজেলা উপজেলা সদর থেকে প্রায় ২০ কিলোমিটার দূরে অবস্থিত। শেরকরপাড়াকে অনেক সময় "তাজিংডংয়ের বেসক্যাম্প" নামে আখ্যায়িত করা হয়। তাজিংডং পর্বতের পাদদেশে সিমপ্লাংপি বা সিম্পলম্পি পাড়া নামে একটি গ্রাম রয়েছে। এইপথে বোডিংপাড়া ও শেরকরপাড়া হয়ে যোগী হাফং, সাকা হাফংসহ বাংলাদেশের উচ্চতম কয়েকটি পর্বতশৃঙ্গে পৌঁছানো যায়। থানচি থেকে রেমাক্রী যাওয়ার জন্য শেরকরপাড়া থেকে তাজিংডংয়ের পাদদেশের সিমপ্লাংপি পাড়া হয়ে যাত্রা করতে হয়। সীমান্ত সড়ক নির্মাণের ফলে সিমপ্লাংপি পাড়া থেকে সাকা হাফং পর্যন্ত সরাসরি গাড়িতে করে পৌঁছানো সম্ভব।

তাজিংডংয়ের আশেপাশের গ্রামগুলোতে বিভিন্ন জনগোষ্ঠীর বসবাস রয়েছে। বান্দরবানের তাজিংডং, কেওক্রাডং ও সিপ্পি পাহাড়ে বম, ম্রো বা মুরং, ত্রিপুরা, লুসাই, পাংখোয়া ও খুমিদের বসবাস রয়েছে। তাজিংডংয়ের নিকটবর্তী সিমপ্লাংপি পাড়ায় বম ও ম্রো, শেরকরপাড়ায় বম ও ত্রিপুরা, প্রাতাপাড়ায় বম, দোতংপাড়ায় ত্রিপুরা এবং বোডিংপাড়ায় মুরং জনগোষ্ঠীর বসবাস রয়েছে। ২০০৮ সালের মার্চ মাসে বাংলাদেশের তত্ত্বাবধায়ক সরকারের প্রধান উপদেষ্টা ফখরুদ্দীন আহমদ তাজিংডং পাহাড়ের আশেপাশের গ্রামগুলো পরিদর্শন করেছিলেন।

তাজিংডংয়ে পাশাপাশি তিনটি চূড়া রয়েছে, যথাক্রমে সাউথ, নর্থ ও সেন্ট্রাল পিক। এর মধ্যে নর্থ পিক সবচেয়ে উঁচু। নর্থ পিকে বাংলাদেশের সর্বোচ্চ চূড়া হিসেবে একটি ক্রস চিহ্ন দিয়ে চিহ্নিত করা আছে।

নামকরণ 

স্থানীয় অধিবাসীদের ভাষায় "তাজিং" শব্দের অর্থ বড় বা সর্বোচ্চ আর "ডং" শব্দের অর্থ পাহাড়। এই দুইটি শব্দ থেকে তাজিংডং পর্বতের নামকরণ করা হয়েছে, যার অর্থ "বড় পাহাড়" বা "সর্বোচ্চ পর্বত"। আবার কাওসার চৌধুরীর মতে, স্থানীয় মারমাদের ভাষায় "তাজিং" শব্দের অর্থ হলো গাঢ় সবুজ এবং "ডং" শব্দের অর্থ হলো পাহাড়চূড়া বা পর্বতশৃঙ্গ। ফলে "তাজিংডং", "তজিংডং" বা "ত-জিং-টং" শব্দের অর্থ দাঁড়ায় "সবুজ পাহাড়" বা "গাঢ় সবুজ শৃঙ্গ"। মারমা লেখক ঞ্যোহ্লা মংয়ের মতে, এর অর্থ "গহীন অরণ্যের পাহাড়"। মার্কিন যুক্তরাষ্ট্র ও রাশিয়ার সামরিক ভূসংস্থানিক মানচিত্রে তাজিংডংকে "লুংফে তং" বা "লাংফি তং" বলা হয়েছে। তাজিংডংকে বাংলাদেশের সর্বোচ্চ চূড়া হিসেবে স্বীকৃতি দেওয়ার পর শেখ হাসিনার নেতৃত্বাধীন তৎকালীন জোট সরকার এর নামকরণ করে "বিজয়"। সেই সময়ে সরকারিভাবে "বিজয়" নামটিকে জনপ্রিয়করণের চেষ্টা করা হয়। তবে, পার্বত্য অঞ্চলের একটি পাহাড়ের নামের বাংলাকরণের এই প্রচেষ্টাকে সেখানকার অধিবাসীরা ভালোভাবে নেননি এবং অনেকে একে পাহাড়ি জনগোষ্ঠীর আত্মপরিচয়ের পরিপন্থী ও বাঙালিদের ঔপনিবেশিক মানসিকতার পরিচায়ক বলে মনে করেন।

ইতিহাস 
মার্কিন ও সোভিয়েত ভূসংস্থানিক মানচিত্রে "লুংফে তং" নামে তাজিংডং পর্বতের অস্তিত্ব আগে থেকেই বিদ্যমান ছিল। তন্মধ্যে মার্কিন ভূসংস্থানিক মানচিত্রটি ১৯৩৮ সালের ব্রিটিশ ভারত এবং ১৯৪৮ সালের পাকিস্তান আমলের দুইটি মানচিত্রের উপর ভিত্তি করে ১৯৫৪ সালে তৈরি করা হয়েছিল। ১৯৯৭ সালে পার্বত্য চট্টগ্রাম শান্তি চুক্তি করার পর বাংলাদেশ সরকার পার্বত্য চট্টগ্রামের বিভিন্ন অঞ্চলে ভৌগোলিক জরিপ পরিচালনার সিদ্ধান্ত নেয়। এরই অংশ হিসেবে ১৯৯৮ সালে বাংলাদেশ জরিপ অধিদপ্তর ফটোগ্রামেট্রিক পদ্ধতিতে জরিপ করে তাজিংডং পর্বতকে বাংলাদেশের সর্বোচ্চ পর্বত হিসেবে ঘোষণা করে। সরকারি জরিপে তাজিংডংয়ের উচ্চতা পরিমাপ করা হয়েছিল । এর পূর্ব পর্যন্ত কেওক্রাডং বাংলাদেশের সর্বোচ্চ পর্বত হিসেবে স্বীকৃত ছিল।

পার্বত্য চট্টগ্রাম শান্তি চুক্তি করার পর থেকেই এই অঞ্চলে পর্বতারোহীদের আনাগোনা বৃদ্ধি পেতে থাকে। তখন থেকে ২০০৩–০৪ সাল নাগাদ অনেক পর্বতারোহী এবং সংগঠন এই অঞ্চলের বিভিন্ন পাহাড় ও ঝর্নার অবস্থান এবং উচ্চতা পরিমাপ করে রেকর্ড করতে থাকেন। এর ফলে তাদের কাছে ক্রমশ প্রতীয়মান হয় যে, তাজিংডং কোনোভাবেই কেওক্রাডংয়ের চেয়ে উঁচু নয় এবং বাংলাদেশে -এর অধিক উচ্চতার পর্বত থাকা সম্ভব নয়। বাংলাট্রেক অনুসারে, জিপিএস পদ্ধতিতে তাজিংডংয়ের উচ্চতা পরিমাপ করা হয়েছিল । নেচার অ্যাডভেঞ্চার ক্লাবের পরিমাপ অনুসারে তাজিংডংয়ের উচ্চতা । রুশ ভূসংস্থানিক মানচিত্র ও এসআরটিএম থেকে প্রাপ্ত তথ্যেও তাজিংডংয়ের উচ্চতা -এর বেশি নয় বলে জানা যায়। ১৯৫৪ সালের মার্কিন সামরিক মানচিত্রে উল্লিখিত লুংফে তংয়ের উচ্চতা , যা জিপিএস পদ্ধতিতে পরিমাপকৃত উচ্চতার প্রায় সমান। ২০০০ সালে মার্কিন ভূতত্ত্ব জরিপ ও জাতীয় মহাকাশ সংস্থা নাসা জাপান ও জার্মানির সাথে মিলে যৌথভাবে স্পেস শাটল এনডেভার-এর সাথে সংযুক্ত বিশেষ রাডারের মাধ্যমে একটি ভূতত্ত্ব জরিপ পরিচালনা করে, যা শাটল রাডার টপোগ্রাফি মিশন (এসআরটিএম) নামে পরিচিত। ৩০ মিটার সূক্ষ্মতাবিশিষ্ট এসআরটিএম থেকে প্রাপ্ত তথ্যের ভিত্তিতে তাজিংডংয়ের উচ্চতা ছিল । চট্টগ্রাম বিশ্ববিদ্যালয়ের অধ্যাপক সাইদুর রহমান চৌধুরীর মতে, এসআরটিএম থেকে প্রাপ্ত তথ্য অনুসারে সাকা হাফং বাংলাদেশের সর্বোচ্চ পর্বতশৃঙ্গ এবং এই তালিকায় তাজিংডংয়ের অবস্থান ২৬তম। আবার অন্যদিকে, তাজিংডং পর্বতের প্রকৃত উচ্চতা  বলেও কেউ কেউ মনে করেন।

২০০০-এর দশকের শুরু থেকে বাংলাদেশের পর্বতারোহীগণ পার্বত্য চট্টগ্রামে কেওক্রাডংয়ের চেয়েও উঁচু পর্বতশৃঙ্গগুলো আবিষ্কারের উদ্দেশ্যে অভিযান পরিচালনা করতে থাকেন। ২০০১ সাল থেকেই বাংলাদেশ সেনাবাহিনী, বিমানবাহিনী ও বিভিন্ন বিশ্ববিদ্যালয়ের ভূগোল বিভাগে সংরক্ষিত নথি থেকে মোদক অঞ্চলে বাংলাদেশের সর্বোচ্চ পর্বত থাকতে পারে বলে ধারণা করা হতে থাকে। তবে তাৎক্ষণিকভাবে সেখানে অভিযান পরিচালনা করা সম্ভব হয়নি। ২০০৬ সালে এইমন জিঞ্জ ফুলেন নামে একজন ব্রিটিশ পর্বতারোহী তার বিশ্ব রেকর্ডের অংশ হিসেবে বাংলাদেশের সর্বোচ্চ চূড়া মোদক তং বা সাকা হাফং আবিষ্কার করেন এবং তাতে আরোহণ করে এর উচ্চতা পরিমাপ করেন । এরপর থেকে সাকা হাফংকে বাংলাদেশের সর্বোচ্চ পর্বতশৃঙ্গ দাবি করা হলেও, সরকারিভাবে এই শৃঙ্গটি এখনও বাংলাদেশের সর্বোচ্চ পর্বতশৃঙ্গ হিসেবে স্বীকৃতি পায়নি। ২০১০ সালে সিলেটের শাহজালাল বিজ্ঞান ও প্রযুক্তি বিশ্ববিদ্যালয়ের কয়েকজন শিক্ষার্থী জিপিএস পদ্ধতিতে তাজিংডং, সাকা হাফং ও কেওক্রাডং পর্বতের উচ্চতা জরিপ করার উদ্যোগ নেন। পার্বত্য চট্টগ্রাম বিষয়ক মন্ত্রণালয়ের সাবেক সচিব নব বিক্রম কিশোর ত্রিপুরার ভাষ্যমতে, দেশের সর্বোচ্চ পর্বতশৃঙ্গ নির্ধারণে বাংলাদেশ সেনাবাহিনীকে দুইবার চিঠি দেওয়া হয়েছিল। এরপর ২০২২ সালের মে মাসে বান্দরবান জেলা প্রশাসক কর্তৃক বাংলাদেশের সর্বোচ্চ পর্বতশৃঙ্গ পরিমাপ করে গেজেট আকারে প্রকাশ করতে সার্ভেয়ার জেনারেল অব বাংলাদেশকে চিঠি পাঠানো হয়। এর প্রেক্ষিতে ২০২২ সালের নভেম্বর মাসে বাংলাদেশ জরিপ অধিদপ্তর থেকে বাংলাদেশের সর্বোচ্চ পর্বতশৃঙ্গ নির্ধারণের জন্য পুনরায় জরিপ পরিচালনার উদ্যোগ নেওয়া হয়েছিল।

পার্বত্য চট্টগ্রাম শান্তিচুক্তির পরে পর্যটন ও পর্বতারোহণে বিধিনিষেধ শিথিল হওয়ার পর, স্থানীয় এবং বিদেশি পর্যটক ও পর্বতারোহীগণ পার্বত্য চট্টগ্রামে আসতে থাকেন। তবে শান্তিচুক্তির বিরোধী দলসমূহ এবং মিয়ানমারের বিদ্রোহী গোষ্ঠীর তৎপরতার ফলে নিরাপত্তাহীনতার কারণে ২০০৭ সাল নাগাদ তাজিংডং পাহাড়সহ পার্বত্য চট্টগ্রামের বিভিন্ন অংশে গমনাগমনে বিধিনিষেধ আরোপিত হতে থাকে। ২০২২ সাল থেকে বিচ্ছিন্নতাবাদী সংগঠন কুকি-চিন ন্যাশনাল ফ্রন্ট (কেএনএফ) ও জঙ্গিগোষ্ঠী জামায়াতুল আনসার ফিল হিন্দাল শারক্বীয়ার বিরুদ্ধে যৌথবাহিনীর সন্ত্রাস ও জঙ্গিবাদবিরোধী অভিযান পরিচালিত হয়। ২০২২ সালের ডিসেম্বর মাসে বান্দরবান জেলার ক্ষুদ্র নৃগোষ্ঠীদের নেতৃবৃন্দ তাজিংডং ও কেওক্রাডং পাহাড় এলাকায় কেএনএফের উপস্থিতি ও তৎপরতার বিষয়ে উল্লেখ করেন। ২০২৩ সালের জানুয়ারি মাসে তাজিংডং পাহাড় থেকে যৌথবাহিনীর একটি অভিযান পরিচালিত হয়। এরপর ২০২৪ সালের জুন মাসে তাজিংডং পাহাড়ের সিমপ্লাংপি পাড়ায় যৌথবাহিনী সন্ত্রাসবিরোধী অভিযান পরিচালনা করে। অভিযানের সময়ে বন্দুকযুদ্ধে কেএনএফের এক জঙ্গি নিহত হয়, যার মৃতদেহ পরবর্তীতে তাজিংডং পাহাড় থেকে উদ্ধার করা হয়। পার্বত্য চট্টগ্রামে যৌথবাহিনীর অভিযানকালীন ২০২২ সালের সেপ্টেম্বর থেকে ২০২৫ সাল পর্যন্ত বিভিন্ন সময়ে কয়েক দফায় বান্দরবান জেলার বিভিন্ন উপজেলায় পর্যটন নিষেধাজ্ঞা জারি করা হয়েছিল। এই নিষেধাজ্ঞা সামগ্রিকভাবে পার্বত্য চট্টগ্রামের, বিশেষ করে বান্দরবান জেলার পর্যটনকে প্রভাবিত করে। তাজিংডং পাহাড়ও এই পর্যটন নিষেধাজ্ঞার আওতাভুক্ত ছিল।

পরিবেশ 
সাঙ্গু সংরক্ষিত বনাঞ্চলের নিকটবর্তী হওয়ার কারণে তাজিংডংয়ে বিভিন্ন পশু-পাখির বিচরণ রয়েছে। তাজিংডংয়ের আশেপাশের বনে গয়াল দেখতে পাওয়া যায়। একসময় এখানে বাঘ, ভালুক ও বিষধর সাপও দেখতে পাওয়া যেত। বন্যপ্রাণী বিশেষজ্ঞ মনিরুল খান তার রচিত টাইগার্স ইন দ্য ম্যানগ্রোভস বইয়ে তাজিংডং পাহাড়ে ২০১১ সালে বাঘ দেখতে পাওয়ার তথ্য উল্লেখ করেছেন। তিনি তাজিংডং পাহাড়ে একজন শিকারির কাছে শিকার হওয়া বাঘের চর্বি পেয়েছিলেন। সেই বাঘের হাড় ও চামড়া মিয়ানমারের শিকারিরা কিনে নিয়ে গিয়েছিল বলে জানা যায়। মনিরুল খানের ভাষ্যে, তারের মাধ্যমে একটি বিশেষ ফাঁদ ব্যবহার করে বাঘটিকে শিকার করা হয়েছিল। পার্বত্য চট্টগ্রামের সাঙ্গু ও কাসালং সংরক্ষিত বনাঞ্চলের গহীন অরণ্যে এখনও বাঘ এবং হরিণ থাকতে পারে বলে ধারণা করা হয়। এছাড়া তাজিংডং পাহাড়ে মশা ও বিভিন্ন পোকা-মাকড় রয়েছে, যা অনেকসময় প্রাণঘাতী রোগের কারণ হয়। ২০০৫ সালে জাহাঙ্গীরনগর বিশ্ববিদ্যালয়ের একজন শিক্ষার্থী তাজিংডং পাহাড় থেকে ফেরার পর মস্তিষ্কের ম্যালেরিয়াতে আক্রান্ত হয়ে মৃত্যুবরণ করেন।

পূর্বে বগা লেক থেকে কেওক্রাডং হয়ে তাজিংডং পাহাড়ে পৌঁছানোর ঝিরিপথটি ঘন সবুজ বনে আচ্ছাদিত ছিল। ২০০০-এর দশকের মধ্যভাগ থেকে কৃষিকাজ এবং বিভিন্ন অর্থনৈতিক কর্মকাণ্ডের জন্য ব্যাপকভাবে বন উজাড় করা শুরু হয়। ২০১০ সাল নাগাদ ঝিরিপথ ঘেঁষে পাহাড়ের ঢালে বনভূমি পরিষ্কার করে তামাক চাষ শুরু করা হয়। তামাক চাষের ফলে ঝিরিপথের পানি দূষিত হতে থাকে, যা স্থানীয় অধিবাসীদের পানীয় জলের প্রধান উৎস। এই পাহাড়ে পর্যটনকে উদ্দেশ্য করে অবকাঠামো খাতে বিনিয়োগ করা হলেও যথেষ্ট পরিবেশ সুরক্ষা নীতি গ্রহণ করা হয়নি। এছাড়া তাজিংডং পাহাড়ের মাটি কেটে ও ঝিরি থেকে বালু ও পাথর উত্তোলনের ফলেও পরিবেশ ও পানীয় জলের সংকট তৈরি হয়েছে। ২০২০-এর দশকের শেষ নাগাদ তাজিংডং পাহাড়ে বন উজাড় ও ভূমি দখল করে বেআইনিভাবে ইটভাটা তৈরি করা হয়। ইটভাটার জন্য পাহাড় কাটার ফলে তাজিংডং পর্বত ও এর আশেপাশের পরিবেশ ক্ষতিগ্রস্ত হয়। বাংলাদেশের আদালত ২০১৯ সালে তাজিংডংয়ের পাদদেশের ইটভাটা বন্ধ করে এর সাথে জড়িতদের শাস্তি প্রদান করে। এরপর ২০২২ সালে বাংলাদেশ হাইকোর্ট থেকে তিন পার্বত্য জেলার অবৈধ ইটভাটাসমূহ গুঁড়িয়ে দেওয়ার নির্দেশ দেওয়া হয়। এছাড়া পর্যটকদের অপরিণামদর্শী কর্মকাণ্ডকেও পরিবেশ তাজিংডং ও অন্যান্য পর্বতকেন্দ্রিক পর্যটনস্থলের পরিবেশগত বিপর্যয়ের জন্য দায়ী করা হয়।

পর্যটন 
বাংলাদেশের পর্বতকেন্দ্রিক পর্যটন খুব দ্রুত বিকশিত হয়েছে। তাজিংডং পর্বতকেও বাংলাদেশের বান্দরবান পার্বত্য জেলার অন্যতম প্রধান পর্যটন আকর্ষণ হিসেবে গণ্য করা হয়, যেখানে জেলার ৫০% জনগোষ্ঠী জীবিকার জন্য পর্যটনের উপর নির্ভরশীল। রুমা থেকে বগা লেক ও কেওক্রাডং হয়ে তাজিংডং যাওয়ার ঝিরিপথটি বাংলাদেশে ট্রেকিংয়ের জন্য সবচেয়ে জনপ্রিয় ট্রেইলগুলোর অন্যতম। এছাড়া বান্দরবানের নীল দিগন্ত, সীমান্ত অবকাশ, চন্দ্রপাহাড়, তমা তুঙ্গীর মতো যেসকল ভিউ পয়েন্ট থেকে তাজিংডং, কেওক্রাডং প্রভৃতি উঁচু পর্বতশৃঙ্গ প্রত্যক্ষ করা যায়, সেগুলোতে বিভিন্ন পর্যটন কেন্দ্র গড়ে উঠেছে। তবে পাহাড়ে বিভিন্ন সন্ত্রাসী গোষ্ঠীর কার্যক্রমের ফলে সৃষ্ট নিরাপত্তাহীনতার কারণে প্রশাসন থেকে বিভিন্ন সময়ে নির্দিষ্ট স্থানসমূহে পর্যটনে নিরুৎসাহিতকরণ, নিষিদ্ধকরণ এবং সীমিতকরণ করা হয়। এর ফলে আর্থিক খাতসমূহের মধ্যে পর্যটন খাত সবচেয়ে বেশি প্রভাবিত হয়। এছাড়া বাংলাদেশে করোনাভাইরাস মহামারী এবং অতীতের রাজনৈতিক অস্থিরতা বিভিন্ন সময়ে পর্যটনখাতকে প্রভাবিত করে।

২০০৭ সালের জুন মাসে ড্যানিশ ইন্টারন্যাশনাল ডেভেলপমেন্ট অ্যাজেন্সির (ড্যানিডা) একজন বাংলাদেশি কর্মকর্তাকে থানচি উপজেলা থেকে অপহরণ করা হয়। অপহরণের প্রায় দুই সপ্তাহ পর জুলাই মাসে বাংলাদেশ পুলিশ, সেনাবাহিনী ও বিডিআরের সাহায্যে কেওক্রাডংয়ের পার্শ্ববর্তী একটি স্থান থেকে তাকে উদ্ধার করা হয়। উদ্ধারকাজে ডেনমার্কের একজন গোয়েন্দা কর্মকর্তাকেও নিযুক্ত করা হয়েছিল। অপহরণের ঘটনায় প্রাথমিকভাবে পিপল'স পার্টি অব আরাকানের সদস্যদের দায়ী করা হলেও পরবর্তীতে আরাকান লিবারেশন পার্টিসহ মিয়ানমারের বিদ্রোহী গোষ্ঠীদের সম্পৃক্ততা পাওয়া যায়। এই ঘটনার পরিপ্রেক্ষিতে ২০০৭ সালের ডিসেম্বর মাস থেকে নিরাপত্তাজনিত কারণে স্থানীয় পর্যটকদের জন্য রুমা থেকে বগা লেক ও কেওক্রাডং পর্যন্ত পাহাড়ে পর্যটনের পূর্বে নাম নিবন্ধন বাধ্যতামূলক করা হয়। এছাড়াও তাজিংডংসহ দূরবর্তী পাহাড়সমূহ ভ্রমণে বিধিনিষেধ আরোপের কথা বলা হলেও, পরবর্তীতে বাংলাদেশ সেনাবাহিনীর আন্তঃবাহিনী জনসংযোগ পরিদপ্তর (আইএসপিআর) তা অস্বীকার করে। সেই সময়ে এই অঞ্চলে শান্তি বাহিনী, আরাকান আর্মি, ন্যাশনাল ইউনাইটেড আর্মি অব আরাকান, আরাকান রেভোলিউশনারি ইন্টারন্যাশনাল ফোর্স, রোহিঙ্গা সলিডারিটি অর্গানাইজেশনসহ অন্তত ১২টি গেরিলা গোষ্ঠী তৎপর ছিল।

২০২২ সালে কেএনএফ ও জামায়াতুল আনসার ফিল হিন্দাল শারক্বীয়ার সন্ত্রাস ও জঙ্গিবাদের বিরুদ্ধে যৌথবাহিনীর অভিযান পরিচালনার সময়ে সেপ্টেম্বর মাস থেকে বান্দরবানের রুমা ও রোয়াংছড়ি এবং অক্টোবর মাস থেকে থানচি ও আলীকদম উপজেলায় প্রথম সাময়িকভাবে পর্যটনে নিষেধাজ্ঞা দেওয়া হয়। ২০২২ সালের নভেম্বর মাসেই আলীকদম ও থানচি উপজেলায় ভ্রমণ নিষেধাজ্ঞা প্রত্যাহার করা হলেও, রুমা ও রোয়াংছড়িতে তা কয়েক দফায় বৃদ্ধি করা হয়। ডিসেম্বর মাসে পুনরায় থানচিকে অন্তর্ভুক্ত করে রুমা ও রোয়াংছড়িতে নিষেধাজ্ঞা অনির্দিষ্টকালের জন্য বর্ধিত করা হয়। এরপর ২০২৩ সালের জানুয়ারি মাসে থানচি ও ফেব্রুয়ারি মাসে রোয়াংছড়ি থেকে ভ্রমণ নিষেধাজ্ঞা তুলে নেওয়া হলেও রুমায় বলবৎ থাকে। মার্চ মাসে থানচি ও রোয়াংছড়ি পুনরায় নিষেধাজ্ঞার আওতাভুক্ত হয়। এরপর ২০২৩ সালের জুলাই মাসে রুমা ও থানচি এবং ২০২৪ সালে জানুয়ারি মাসে রোয়াংছড়ি থেকে ভ্রমণ নিষেধাজ্ঞা তুলে নেওয়া হয়।

২০২৪ সালের ফেব্রুয়ারি মাসে কেএনএফের সশস্ত্র সন্ত্রাসীরা ভেলাখুম যাওয়ার পথে ২২ জন পর্যটককে অপহরণের পর থানচি উপজেলা প্রশাসন তাজিংডংসহ আমিয়াখুম, ভেলাখুম ও সাতভাইখুমে পর্যটনে নিরুৎসাহিত করে। পর্যাপ্ত যোগাযোগব্যবস্থার অভাব এবং নিরাপত্তাহীনতার কারণে এই পর্যটন স্থানগুলোতে ভ্রমণে নিরুৎসাহিত করা হয়েছিল। এরপর ২০২৪ সালের এপ্রিল মাসে রুমা ও থানচিতে সশস্ত্র ব্যাংক ডাকাতি এবং অস্ত্র ও অর্থলুটের পর রুমা, থানচি ও রোয়াংছড়ি উপজেলায় পুনরায় ভ্রমণ নিষেধাজ্ঞা জারি করা হয়। জুন মাসের শেষ নাগাদ শুধু থানচি উপজেলা থেকে ভ্রমণ নিষেধাজ্ঞা উঠলেও, ৫ আগস্টের পর রাজনৈতিক পটপরিবর্তনের প্রেক্ষাপটে অক্টোবর মাসে সম্পূর্ণ পার্বত্য চট্টগ্রামেই ভ্রমণ নিষেধাজ্ঞা জারি করা হয়। তবে নভেম্বর মাসেই রাঙ্গামাটি ও খাগড়াছড়ি জেলা এবং রুমা, থানচি ও রোয়াংছড়ি ব্যতীত বান্দরবান জেলার সকল উপজেলা থেকে ভ্রমণ নিষেধাজ্ঞা প্রত্যাহার করা হয়। এরপর ২০২৫ সালের ফেব্রুয়ারি মাসে রোয়াংছড়ির দেবতাখুম এবং জুন মাসে রুমা ও থানচি উপজেলা থেকে আংশিকভাবে সেই নিষেধাজ্ঞা তুলে নেওয়া হয়।

যাত্রাপথ 
দুর্গম স্থানে অবস্থিত হওয়ার কারণে একসময় তাজিংডং পৌঁছানো প্রায় অসম্ভব বলে মনে করা হতো। তবে, এখন তাজিংডং পর্বতের চূড়ায় পৌঁছানোর জন্য দুইটি পথ রয়েছে। বান্দরবান থেকে রুমা হয়ে বগা লেক ও কেওক্রাডংয়ের পাশ দিয়ে তাজিংডং পৌঁছানো যায়। আরেকটি পথে বান্দরবান থেকে থানচি হয়ে তাজিংডং পৌঁছানো যায়।

আংশিক ভ্রমণ নিষেধাজ্ঞার ফলে বর্তমানে রুমা থেকে তাজিংডং পর্যন্ত যাওয়ার অনুমতি নেই। রুমা থেকে তাজিংডংয়ের পথে শুধু বগা লেক পর্যন্ত পর্যটনের অনুমতি দেওয়া হয়েছে। তবে ২০২৪ সালে রুমা উপজেলায় নিষেধাজ্ঞা প্রত্যাহারের পর এই পথে শুধু কেওক্রাডং ও জাদিপাই পর্যন্ত যাওয়ার অনুমতি দেওয়া হয়েছিল। সেই সময়ে থানচি উপজেলায় ভ্রমণ নিষেধাজ্ঞা না থাকায় অনেক পর্যটক থানচি দিয়ে তাজিংডংয়ে গমন করতেন।

থানচি থেকে তাজিংডং পৌঁছাতে সম্পূর্ণ হাঁটাপথে বোডিংপাড়া, হেডম্যানপাড়া ও শেরকরপাড়া হয়ে তাজিংডংয়ের চূড়ায় পৌঁছাতে হয়। শেরকরপাড়া থেকে তাজিংডংয়ের চূড়ায় পৌঁছাতে প্রায় দুই ঘণ্টা সময় লাগে। এই পথে গমনের জন্য থানচি বাজারে সেনাবাহিনীর ক্যাম্পে নাম লিপিবদ্ধ করে অনুমতি নিতে হয় এবং সাথে একজন নিবন্ধিত গাইড রাখা বাধ্যতামূলক।

রুমা থেকে তাজিংডং যাওয়ার জন্যও রুমা বাজারে অবস্থিত নিরাপত্তা বাহিনীর বিভিন্ন ক্যাম্পে প্রথমে নাম ও ঠিকানা লিপিবদ্ধ করতে হতো। দুর্গম রাস্তা এবং উন্নত যোগাযোগ ও পরিবহনব্যবস্থার অভাবে প্রথমে রুমায় পৌঁছানো অত্যন্ত কষ্টসাধ্য। বর্ষাকালে জিপগাড়ি ভাড়া করে কৈখংঝিরি পর্যন্ত গিয়ে এরপর নৌকায় রুমা সদর পর্যন্ত যাওয়া যায়। তবে শীতকালে সরাসরি জিপগাড়িতে রুমা সদরের সেনা গ্যারিসন ব্রিজঘাট পর্যন্ত যাওয়া সম্ভব। রুমা সদর থেকে সীমান্ত সড়কে জিপ, বাস অথবা চান্দের গাড়ি ভাড়া করে বগা লেক হয়ে কেওক্রাডং পর্যন্ত যাওয়া যায়। সীমান্ত সড়ক নির্মাণের পূর্বে বগা লেক থেকে কেওক্রাডং পর্যন্ত পায়ে হেঁটে পৌঁছানো যেত। এরপর কেওক্রাডং থেকে সম্পূর্ণ পায়ে হাঁটা পথে কেওক্রাডং হয়ে তাজিংডংয়ের চূড়ায় পৌঁছানো যেত। বাকলাই ঝর্না এই পথে তাজিংডং ও কেওক্রাডংয়ের মাঝামাঝি স্থানে অবস্থিত। বাকলাই ঝর্নাকে অনেক সময় বাংলাদেশের সর্বোচ্চ জলপ্রপাত হিসেবে গণ্য করা হয়। এই পথটি পর্বতারোহীদের কাছে "ঝিরিপথ" নামে পরিচিত। তবে, আলোর অভাবে ঝিরিপথ অন্ধকার হয়ে যাওয়ায় বিকেল চারটার পরে কোনো পর্যটককে বগা লেক, তাজিংডং ও কেওক্রাডংয়ের উদ্দেশ্যে যাত্রা করার অনুমতি দেওয়া হতো না।

বছরের যেকোনো সময়েই তাজিংডংয়ের চূড়ায় আরোহণ করা যায়। তবে বর্ষাকালে এই পথ অত্যন্ত কঠিন ও ঝুঁকিপূর্ণ। বর্ষাকালের অতিবৃষ্টিতে ঝিরির পানি বৃদ্ধির সাথে সাথে পাহাড়ধসের ঘটনাও ঘটে। ফলে বর্ষাকালে প্রায়ই বান্দরবানের পর্যটনস্থলগুলোতে ভ্রমণে নিরুৎসাহিতকরণ ও নিষেধাজ্ঞা জারি করা হয়। গ্রীষ্মকালেও তীব্র গরমের মধ্যে দুর্গম পথে হিটস্ট্রোকসহ স্বাস্থ্যঝুঁকির আশঙ্কা থাকে। শীতকালের শুরুতে যখন ঘন কুয়াশার কারণে ঝিরিপথ অন্ধকার হয় না, তখন তাজিংডংয়ের চূড়ায় আরোহণের সবচেয়ে উপযুক্ত সময় বলে গণ্য করা হয়।

আরও দেখুন 
 বাংলাদেশের পর্বতের তালিকা
 জো ত্লাং, বাংলাদেশের দ্বিতীয় সর্বোচ্চ পর্বত

টীকা

তথ্যসূত্র

বহিঃসংযোগ 

 মিনডেট.অর্গে লুংফে তং
 জিওনেমসে [ লুংফে তং]

বান্দরবান জেলার দর্শনীয় স্থান
বাংলাদেশের পর্বত
থানচি উপজেলা